Document ID: 32009D0993

ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Δεκεμβρίου 2009
για την τροποποίηση της απόφασης 2006/133/ΕΚ που απαιτεί από τα κράτη μέλη να λάβουν, προσωρινά, συμπληρωματικά μέτρα κατά της εξάπλωσης του Bursaphelenchus xylophilus (Steiner et Buhrer) Nickle et al. [νηματώδης σκώληκας των κωνοφόρων (ΝΣΚ)] όσον αφορά ορισμένες περιοχές στην Πορτογαλία, εκτός εκείνων στις οποίες διαπιστώθηκε ότι δεν έχει εμφανιστεί ο ΝΣΚ
[κοινοποιηθείσα υπό τον αριθμό Ε(2009) 10046]
(2009/993/ΕΕ)
ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τέταρτη πρόταση,
Εκτιμώντας τα ακόλουθα:
(1)
Σύμφωνα με την απόφαση 2006/133/ΕΚ της Επιτροπής (2), η Πορτογαλία εφαρμόζει πρόγραμμα εκρίζωσης κατά της εξάπλωσης του νηματώδους σκώληκα των κωνοφόρων (ΝΣΚ). Η εν λόγω απόφαση προβλέπει ότι το υλικό συσκευασίας από ευπαθή ξυλεία συμπεριλαμβανομένου και του υλικού με τη μορφή κυτίων, που αποτελούνται από ξύλο πάχους άνω των 6 mm, δεν επιτρέπεται να εγκαταλείψουν την οριοθετημένη περιοχή.
(2)
Μια εξαίρεση από αυτή την απαγόρευση μπορεί, ωστόσο, να χορηγηθεί με την προϋπόθεση ότι η ξυλεία έχει υποστεί επεξεργασία και έχει επισημανθεί από εγκεκριμένη εγκατάσταση κατεργασίας ξύλου σύμφωνα με το διεθνές πρότυπο για φυτοϋγειονομικά μέτρα αριθ. 15 του Οργανισμού Τροφίμων και Γεωργίας (FAO) σχετικά με τις κατευθυντήριες γραμμές για προδιαγραφές υλικών για ξύλινες συσκευασίες στο διεθνές εμπόριο.
(3)
Στην Πορτογαλία, ορισμένες εταιρείες παράγουν κυτία συσκευασίας κρασιού από ξύλο που έχει υποστεί επεξεργασία σύμφωνα με τις διατάξεις αυτές και συνοδεύεται από φυτοϋγειονομικό διαβατήριο. Μετά τη διαδικασία παραγωγής, ωστόσο, δεν υπάρχει σήμα που να επιβεβαιώνει ότι αυτή η επεξεργασία έχει πραγματοποιηθεί. Συνεπώς, τέτοιου είδους κυτία συσκευασίας κρασιού δεν εμπίπτουν στο πεδίο εφαρμογής της εν λόγω εξαίρεσης.
(4)
Για να επιτραπεί η εξαίρεση για τέτοιου είδους κυτία συσκευασίας κρασιού είναι αναγκαίο να προβλέπεται ότι οι εταιρείες που παράγουν αυτά τα κυτία μπορούν να εξουσιοδοτηθούν με την επισήμανσή τους, υπό τον όρο ότι θα επιτηρούνται ώστε να εξασφαλίζεται ότι συμμορφώνονται με τις ισχύουσες διατάξεις. Η Πορτογαλία ενημέρωσε την Επιτροπή ότι είναι πρόθυμη να εξουσιοδοτήσει και να επιτηρεί τις εν λόγω εταιρείες.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο σημείο 1 του παραρτήματος της απόφασης 2006/133/ΕΚ, προστίθεται μετά τη δεύτερη παράγραφο η ακόλουθη παράγραφος:
«Ο αρμόδιος επίσημος φορέας μπορεί να εξουσιοδοτήσει τους παραγωγούς να επισημαίνουν, σύμφωνα με το παράρτημα II του διεθνούς προτύπου για φυτοϋγειονομικά μέτρα αριθ. 15 του Οργανισμού Τροφίμων και Γεωργίας (FAO), τα κυτία συσκευασίας κρασιού που παράγουν από ξύλο το οποίο έχει υποστεί επεξεργασία από εγκεκριμένη εγκατάσταση επεξεργασίας σύμφωνα με το εν λόγω πρότυπο και συνοδεύεται από φυτοϋγειονομικό διαβατήριο που αναφέρεται στο σημείο α). Οι επίσημοι έλεγχοι των εξουσιοδοτημένων παραγωγών κυτίων συσκευασίας κρασιού πραγματοποιούνται σε συνεχή βάση για να εξασφαλιστεί ότι μόνον τέτοιου είδους επεξεργασμένο ξύλο το οποίο συνοδεύεται από το φυτοϋγειονομικό διαβατήριο που αναφέρεται στο σημείο α) θα χρησιμοποιείται για την παραγωγή κυτίων συσκευασίας κρασιού, και ότι μπορεί να εντοπιστεί η προέλευσή του από εγκεκριμένη εγκατάσταση επεξεργασίας.».
Άρθρο 2
Η παρούσα απόφαση αρχίζει να ισχύει την 1η Ιανουαρίου 2010.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 17 Δεκεμβρίου 2009.

Labels: 18
16
1
6